《送絜斋仓使袁都官归班》
宋代·赵汝燧

六辔按部朝出关，邮铃插羽夜趣还。诏字天飞紫泥湿，一点郎星归拱北。

乡来翻动大壑鱼，致君尧舜真须臾。金瓯未启请麾去，旋颁汉节登范车。

先生有道出洙泗，派分象山接洛水。振铎重席阐圣传，此心之外无二理。

先生有才辈伊周，胸襟百万森戈矛。新亭肯作楚囚泣，誓楫一念清神州。

此行岂但兰再握，讲帷欠公熙帝学。火城照空沙堤新，堂印押班运筹幄。

絜斋墙仞世龙门，瓣香夙昔钻仰心，邑债一了即归耕。

但当拭目天上新经纶，日与渔樵击壤歌太平。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。